

REPUBLIKA HRVATSKA

ZADARSKA ŽUPANIJA

OPĆINA STARIGRAD

**Općinsko vijeće**

KLASA:

URBROJ:

Na temelju članka 117. stavka 5. Zakona o socijalnoj skrbi (NN br. 157/13., 152/14., 99/15., 52/16., 16/17., 130/ 17.), članka 59. stavka 1. Zakona o rodiljnim i roditeljskim potporama (NN br. 85/08., 110/08., 34/11., 54/13., 152/14., i 59/17), članka 30. Statuta Općine Starigrad (Službeni glasnik Zadarske županije broj 3/18 i 8/18 ), Općinsko vijeće Općine Starigrad, na svojoj xx sjednici od xx.xx.xxxx. godine, donijelo je

**ODLUKU**

**o jednokratnoj novčanoj potpori za novorođeno dijete**

**Članak 1.**

Ovom Odlukom utvrđuje se pravo roditelja i njemu izjednačene osobe koja se brine o djetetu na jednokratnu novčanu potporu za novorođeno dijete (u daljnjem tekstu: potpora), uvjeti i način ostvarivanja i financiranja te iznos potpore.

**Članak 2.**

Pravo na potporu može ostvariti jedan od roditelja (majka ili otac djeteta), posvojitelj djeteta i skrbnik (u daljnjem tekstu: korisnik) danom rođenja djeteta ili pravomoćnosti rješenja kojim je dijete povjereno na brigu ili skrb.

Pravo na potporu korisnik može ostvariti ako potpora za to dijete nije ranije isplaćena drugom korisniku.

**Članak 3.**

Korisnik može ostvariti pravo na potporu pod uvjetom da u vrijeme rođenja djeteta ispunjava slijedeće uvjete:

* da je hrvatski državljanin s prebivalištem na području Općine Starigrad,
* da je stranac i osoba bez državljanstva sa stalnim boravkom na području Općine Starigrad,
* da je stranac pod supsidijarnom zaštitom, stranac sa utvrđenim statusom žrtve trgovanja ljudima, azilant koji zakonito boravi na području Općine Starigrad,
* da ima neprekidno prebivalište ili stalni boravak na području Općine Starigrad u trajanje od najmanje godinu dana.

**Članak 4.**

Korisnici mogu podnijeti zahtjev i ostvariti pravo na potporu pod uvjetom da je dijete:

* upisano u maticu rođenih,
* prijavljeno kao član njihovog kućanstva.

**Članak 5.**

Sredstva za isplatu potpore osiguravaju se u Proračunu Općine Starigrad a potpora se ostvaruje u iznosima koji ovise o broju rođene djece:

* za prvorođeno dijete 2.500,00 kuna
* za drugorođeno dijete 5.000,00 kuna
* za trećerođeno dijete 7.500,00 kuna
* za četvrto i svako slijedeće dijete 10.000,00 kuna.

**Članak 6.**

Pisani zahtjev za priznavanje prava na potporu korisnik podnosi Jedinstvenom upravnom odjelu Općine Starigrad u roku od 6 mjeseci od dana rođenja djeteta, odnosno u roku od 30 dana od dana posvojenja djeteta.

Iznimno, zbog zdravstvenih ili drugih objektivnih razloga, zahtjev se može podnijeti i po isteku roka, ali ne kasnije od dvanaest mjeseci od dana stjecanja uvjeta.

Uz zahtjev za potporu, podnositelj zahtjeva dužan je priložiti dokumentaciju kojom dokazuje ispunjenje propisanih uvjeta:

* dokaz o državljanstvu za oba roditelja (domovnica, osobna iskaznica ili putovnica)
* dokaz o prebivalištu za oba roditelja, odnosno privremenom ili stalnom boravku za stranca (uvjerenje o prebivalištu/boravištu koje nije starije od 3 mjeseca)
* dokaz o broju malodobne djece koja s korisnikom žive u zajedničkom kućanstvu te koja su mu dodijeljena na brigu i skrb i njihovim prebivalištem (rodni list i dokaz o prebivalištu za svako dijete koji nije stariji od 3 mjeseca)
* preslik bankovnog računa korisnika
* ostali dokumenti ovisno o okolnostima (pravomoćno rješenje o posvojenju, pravomoćno rješenja o skrbništvu i slični dokumenti)

U slučaju kada drugi roditelj nema prebivalište na području Općine Starigrad potrebno je priložiti i potvrdu da potpora nije isplaćena od strane jedinice lokalne samouprave u kojoj drugi roditelja novorođenog djeteta ima prebivalište.

**Članak 7.**

O pravu na potporu odlučuje rješenjem Jedinstveni upravni u roku od 30 dana od dana podnošenja urednog zahtjeva.

Protiv rješenja iz stavka 1. ovog članka može se izjaviti žalba Upravnom odjelu za zdravstvo, socijalnu skrb, udruge i mlade Zadarske županije, u roku od 15 dana od dana primitka ovog rješenja.

**Članak 8.**

Potpora se isplaćuje jednokratno u novcu na račun korisnika prava na potporu, po pravomoćnosti izdanog rješenja a najkasnije do kraja godine u kojoj je rješenje postalo pravomoćno.

**Članak 9.**

Korisnik prava na potporu dužan je Jedinstvenom upravnom odjelu prijaviti svaku promjenu činjenica koje utječu na ostvarivanje prava propisanog ovom Odlukom u roku od 15 dana od dana nastanka promjene.

Korisnik koji ne postupi sukladno stavku 1. ovog članka dužan je nadoknaditi nastalu štetu i vratiti ostvareni nepripadajući primitak u roku koji odredi Jedinstveni upravni odjel Općine Starigrad.

**Članak 10.**

Postupci započeti do stupanja na snagu ove Odluke nastavit će se i dovršiti prema odredbama Odluke o novčanoj pomoći za novorođeno dijete („Službeni glasnik Zadarske županije“ broj 5/11).

**Članak 11.**

Stupanjem na snagu ove Odluke prestaje važiti Odluka o novčanoj pomoći za novorođeno dijete («Službeni glasnik Zadarske županije», broj 5/11).

**Članak 12.**

Ova Odluka stupa na snagu 1. siječnja 2020. godine a objavit će se u «Službenom glasniku Zadarske županije».

Predsjednik:

Marko Marasović, dipl.ing.građ.